नई दिल्ली । घुटने की सर्जरी का बाद वापसी की कवायद में जुटी सायना नेहवाल मकाउ ओपन सुपर सीरीज के क्वार्टर फाइनल में पहुंच गई हैं। सायना ने दूसरे दौर में इंडोनेशिया की दिनार दिया ऑस्टिन को तीन गेम के मुकाबले में 17-21, 21-18, 21-12 से हराया। पहले दौर में भी सायना को जीत हासिल करने के लिए तीन गेम का मैच खेलना पड़ा था। विश्व की नंबर 11 सायना ने पहले दौर में 44वीं रैंकिंग वाली हाना रामदिनि को शिकस्त दी थी, जबकि दूसरे दौर में 50वीं रैंकिंग वाली दिनार दिया ऑस्टिन को मात दी। इस टूर्नामेंट में सायना के अलावा पी कश्यप और बी साई प्रणीथ जैसे खिलाड़ी भी पहले दौर के मैच जीत गए, जबकि सिंगल्स में हांगकांग ओपन सुपर सीरीज का फाइनल खेल चुके समीर वर्मा पहले ही दौर में हार गए। ओलंपिक रजत पदक विजेता पीवी सिंधु लगातार तीन बार इस टूर्नामेंट का खिताब अपने नाम कर चुकी हैं। सिंधु इस टूर्नामेंट में हिस्सा नहीं ले रही हैं।